Ir-Regolament tal-Kummissjoni (KEE) Nru 1560/2000
tas-17 ta’ Lulju 2000
li jemenda r-Regolament (KE) Nru 2771/1999 li jipprovdi regoli dettaljati għall-applikazzjoni tar-Regolament tal-Kunsill (KE) Nru 1255/1999 fir-rigward ta’ intervent fis-suq tal-butir u l-krema
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 1255/1999 tas-17 ta’ Mejju 1999 dwar l-organizzazzjoni komuni tas-suq fil-ħalib u prodotti tal-ħalib [1], kif l-aħħar emendat bir-Regolament (KE) Nru 1040/2000 [2], u b’mod partikolari l-Artikolu 10 tiegħu,
Billi:
(1) Ir-Regolament tal-Kummissjoni (KE) Nru 2771/1999 tas-16 ta’ Diċembru 1999 li jipprovdi regoli dettaljati għall-applikazzjoni tar-Regolament tal-Kunsill (KE) Nru 1255/1999 fir-rigward ta’ intervent fis-suq tal-butir u l-krema [3], jipprovdi disposizzjonijiet għall-konsenja, tqegħid fil-ħażna, ħażna u tneħħija mill-ħażna tal-butir. Għall-għan ta’ ċarezza għall-operaturi, id-disposizzjonijiet li jeżistu għandhom jerġgħu jinkitbu, b’mod partikolari għandhom jiġu speċifikati l-ħtiġiet li jirrelataw man-nefqiet u kontrolli tal-ħażna fuq butir taħt kuntratti ta’ ħażna privata.
(2) Il-miżuri li għalihom jipprovdi dan ir-Regolament huma skond l-opinjoni tal-Kumitat ta’ Ġestjoni dwar il-Ħalib u l-Prodotti tal-Ħalib,
ADOTTAT DAN IR-REGOLAMENT:
Artikolu 1
Ir-Regolament (KEE) Nru 2771/1999 huwa emendat kif ġej:
1. It-tieni u t-tielet subparagrafi ta’ l-Artikolu 17(2) huma mibdula b’dan li ġej:
"L-ispejjeż tal-ħażna li għandhom jitħallsu għandhom jiġu stabbiliti fuq il-bażi ta’ l-ammonti uniformi għad-dħul, spejjeż ta’ tneħħija u ħażna preskritti bis-saħħa ta’ l-Artikolu 6 tar-Regolament tal-Kunsill (KEE) Nru 1883/78 [4]."
2. L-Artikolu 33(3) huwa mibdul b’dan li ġej:
"3. Fit-tmiem tal-perjodu ta’ ħażna kuntrattwali, l-aġenzija kompetenti għandha, permezz ta’ kampjonar, tivverifika l-piż u l-identifikazzjoni. Iżda, fejn il-butir ikun għadu fil-ħażna wara li jiskadi l-perjodu massimu ta’ ħażna kuntrattwali, il-verifika tista’ ssir meta l-butir jitneħħa mill-ħażna.
Għall-finijiet tal-verifiki li għalihom jirreferi l-ewwel subparagrafu, il-kuntrattur għandu javża lill-aġenzija kompetenti, waqt li jindika l-lottijiet ta’ ħażna involuti, ta’ l-anqas ħamest ijiem tax-xogħol qabel:
(i) it-tmiem tal-perjodu massimu kuntrattwali ta’ ħażna ta’ 210 jum, jew
(ii) qabel il-bidu ta’ l-operazzjonijiet ta’ tneħħija fejn il-prodotti jitneħħew matul jew wara l- perjodu ta’ 210 jum.
L-Istat Membru jista’ jaċċetta limitu ta’ żmien aqsar minn ħamest ijiem tax-xogħol."
Artikolu 2
Dan ir-Regolament għandu jidħol fis-seħħ fis-seba’ jum li jiġi wara dak li fih jiġi ppublikat fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fis-17 ta’ Lulju 2000.